Бер санна ларбеш дукхабезаш болу нохчийн мотт бийца а, язбан а таро елира зорбане долу газето. Тахана хала ду цуьнан мах хаа а, и хадо а, амма цу хенахь 1аламат доккха совг1ат дара иза, «х1ара» ду ала шен долахь х1ума ца дисначу къомана. Байткхоллархой кхиор а, яздархой гучубаха а, 1илманчийн ц1е яккха а, мотт биц цабеш бахийта таро елира «Даймох» газето, цу хенахь «Къинхьегаман байракх» ц1е тиллинехь а, Даймехка дакъа хетар и шийла хийрачу махкахь.